2 กมธ.รุมยําใหญ่ หั่นรธน. เหลือ 100 กว่ามาตรา (ชมคลิป)
นายกฯคนนอก-โอเพ่นลิสต์ ส.ว.-องค์กรอิสระโดนหมด ครม.ชงปรับแก้ 120 ประเด็น,ครม.-2 กมธ.สปช.ยำใหญ่รื้อแหลก รธน. ประยุทธ์ลงนามชงปรับแก้ 120 ประเด็น โยน กมธ.ยกร่างฯ ปั้น รธน.มัดคอรัฐบาลใหม่เดินตามพิมพ์เขียวไม่ให้เสียของ วิษณุ แจงให้เฉือนสั้นลง โละ ม.181-182 กก. และองค์กรอิสระใหม่ ปลัดกระทรวงรักษาการ รมต.ไปเขียนใส่กฎหมายลูก สั่งทบทวนโอเพ่นลิสต์-อำนาจ ส.ว.-กจต. แยกผู้ตรวจการฯ-กสม.ตามเดิม กมธ.ปฏิรูปกฎหมาย-การเมือง ผนึกกำลังหั่นเละเหลือแค่กว่า 100 มาตรา แปรญัตติยับ 129 ประเด็น ปิดประตูตายนายกฯคนนอก ตั้ง กก.ไต่สวนอิสระ ฟันคดีทุจริต-อาญา บวรศักดิ์ จัดคิว 2-5 มิ.ย.ให้ตัวแทนชี้แจงกลุ่มละ 3 ชั่วโมง เทียนฉาย ติง สปช. เร็วไปขู่โหวตคว่ำ วันชัย สะกิด คสช.เร่งปั่นผลงาน สกัดเครือข่ายทักษิณปลุกมวลชนคว่ำ รธน. นิพิฏฐ์ ดักคอ สปช.ดันรื้อโครงสร้างร่างแรกหวังยื้อเวลาอยู่ต่อ,กรณีร่างรัฐธรรมนูญของคณะกรรมาธิการยกร่างรัฐธรรมนูญ ถูกท้วงติงอย่างหนักในหลายประเด็น ล่าสุดฝ่ายที่เกี่ยวข้องได้ส่งข้อเสนอแนะขอแก้ไขเป็นจำนวนมาก โดยคณะรัฐมนตรีส่งข้อเสนอแนะให้ปรับแก้ 100-120 ประเด็น ขณะที่ที่ประชุมร่วมคณะกรรมาธิการปฏิรูปการเมืองและคณะกรรมาธิการปฏิรูปกฎหมายและกระบวนการยุติธรรม สภาปฏิรูปแห่งชาติ (สปช.) เสนอขอแก้ไขถึง 129 ประเด็น,เมื่อเวลา 13.00 น.ที่ตึกบัญชาการ ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุมคณะรัฐมนตรี (ครม.) นัดพิเศษ เพื่อพิจารณาความเห็นข้อเสนอแนะแก้ไขร่างรัฐธรรมนูญ ฉบับใหม่ของแต่ละกระทรวง รวมถึงองค์กรอิสระตามรัฐธรรมนูญ เอกชน และประชาชน ส่งไปยังคณะกรรมาธิการ (กมธ.) ยกร่างรัฐธรรมนูญ จากนั้นเวลา 16.40 น. นายวิษณุ แถลงว่า ครม.ได้ทำความเห็นส่ง กมธ.ยกร่างฯ เรียบร้อยแล้ว เมื่อเวลา 16.30 น.วันที่ 25 พ.ค. หลักการคือ 1.ทำอย่างไรกับสิ่งที่รัฐบาลชุดนี้ได้ทำไปบ้างแล้ว เพื่อสานต่อไปได้จนถึงรัฐบาลหน้า 2.ทำอย่างไรให้ประเทศชาติบ้านเมืองในอนาคตกลับมา สงบเรียบร้อยไม่แตกแยก ไม่ให้เหตุการณ์กลับไปก่อนวันที่ 22 พ.ค.57 และ 3.ทำอย่างไรให้การเมืองในอนาคตดีขึ้นได้ ก้าวหน้า และให้ความเป็นธรรมเป็นที่พอใจ ทั้ง 3 ข้อควรเป็นคำตอบในร่างรัฐธรรมนูญใหม่นี้ ต้องไม่เสียของ เมื่อมีรัฐธรรมนูญใหม่ รัฐบาลใหม่ สภาใหม่ จะต้องไม่เปิดโอกาสให้ทุจริต ใช้อำนาจที่ผิดครรลองครองธรรม หรือใช้ประชานิยมแบบไม่ถูกต้อง,นายวิษณุกล่าวว่า สำหรับประเด็นที่ส่งข้อเสนอ แนะให้ กมธ.ยกร่างฯ ปรับปรุงแก้ไขร่างรัฐธรรมนูญใหม่มี 100 กว่าประเด็น คืออยู่ระหว่าง 100-120 ประเด็น ครึ่งหนึ่งเสนอให้แก้ไขถ้อยคำที่ไม่มีความชัดเจน อ่านแล้วทำให้เกิดความสับสน ขอให้ไปเรียงประโยคใหม่ ส่วนอีกครึ่งเสนอแก้ไขหลักใหญ่ของแต่ละมาตรา โดยที่ข้อเสนอ ครม.ยังยึดตามแนวทาง 315 มาตรา จะไม่เพิ่มเติม เพราะจะถูกมองได้ว่าเป็นพิมพ์เขียวว่าด้วยเรื่องที่เห็นด้วยและไม่เห็นด้วย โดยเนื้อหาข้อเสนอส่วนใหญ่เป็นข้อเสนอขององค์กรอิสระ เพื่อให้การทำงานสะดวกขึ้น ขณะที่องค์กรหรือคณะกรรมการที่เกิดขึ้นมาใหม่เกือบ 30 องค์กร บางส่วนเสนอให้ไปเขียนในกฎหมายลูกหรือกฎหมายประกอบรัฐธรรมนูญ เพราะถ้าเขียนไว้ในรัฐธรรมนูญ จะกลายเป็นองค์กรตามรัฐธรรมนูญ ทำให้สิ้นเปลืองงบประมาณ แต่ขอไม่ลงรายละเอียด เดี๋ยวจะสับสน,นายวิษณุกล่าวว่า ทั้งนี้ในส่วนของหลักการบางอย่างของเดิมดีกว่า หรือบางหลักการปฏิบัติได้ยาก เช่น หาก ครม.สิ้นสุดลง แล้วให้ปลัดกระทรวงรักษาการแทน ไม่จำเป็นต้องเขียนเพราะมีข้อเสียมากกว่าข้อดี เสนอให้ตัดออกแล้วปรับปรุงใหม่ หรือที่กำหนดให้นักการการเมือง ผู้นำภาครัฐซึ่งหมายถึงปลัด และอธิบดีด้วยนั้น ต้องไม่ผิดประเพณีศาสนา พูดจาสุภาพ ตรงนี้ไม่ชัดเจน และยากที่จะตีความ อาจทำให้เกิดการฟ้องร้องได้ เสนอให้ตัดออกควรไปเขียนไว้ในประมวลจริยธรรมแทน รวมถึงเสนอให้ตัดทิ้งมาตรา 181-182,นายวิษณุกล่าวว่า ส่วนที่เสนอให้ทบทวน อาทิ การจัดเลือกตั้งแบบโอเพ่นลิสต์ กรณีให้คณะกรรมการจัดการเลือกตั้ง (กจต.) จัดเลือกตั้งแทน กกต. อำนาจ ส.ว.ที่ให้ออกกฎหมายได้ ส่วนหมวดการปฏิรูปก็เสนอให้ทบทวนใหม่ เพราะลงรายละเอียดมาก ทำให้การปฏิบัติเป็นไปได้ยาก หากปฏิบัติไม่ได้ก็จะผิด ขณะที่เรื่ององค์กรอิสระ อย่าเพิ่งลงรายละเอียดเมื่อรวมของเก่าและใหม่อาจคงไว้บ้าง ตัดออกบ้าง นอกจากนี้ยังเสนอให้ผู้ตรวจการแผ่นดินและคณะกรรมการสิทธิมนุษยชนแห่งชาติแยกกันเช่นเดิม ส่วนเรื่องนายกฯคนนอกไม่ได้หารือกัน,นายวิษณุกล่าวว่า โดยภาพรวม ครม.มีประโยคสำคัญประโยคหนึ่งต่อร่างรัฐธรรมนูญฉบับนี้ ว่ามีส่วนที่ดีอยู่มาก สามารถแก้ไขปัญหาข้อขัดข้องบางเรื่องในอดีตได้ วางบทคุ้มครองสิทธิเสรีภาพประชาชนได้ แต่เพื่อความสมบูรณ์ขอให้ กมธ.ยกร่างฯ ช่วยพิจารณาว่าจะปรับปรุงแก้ไขในบางส่วน หรือตัดทอนบางส่วนออกไปเพื่อให้สมบูรณ์ขึ้น บางส่วนแก้ไขเพื่อให้ชัดเจน หรือไปใส่ในกฎหมายอื่นได้ รัฐธรรมนูญฉบับนี้จะได้สั้นลงจาก 315 มาตรา ไม่ใช่ว่าจะเอาทุกสิ่งทุกอย่างในโลกใส่ในรัฐธรรมนูญ ทั้งนี้ อะไรที่ ครม.ไม่ได้เสนอแก้ กมธ.ยกร่างฯ สามารถแก้ได้เองอยู่แล้ว วันนี้เสียงสะท้อนต่างๆ,เชื่อว่า กมธ.ยกร่างฯได้ยิน ข้อเสนอต่างๆ สปช.อาจเสนอให้เลี้ยวซ้าย ครม.ให้เลี้ยวขวา แต่ถ้าเขาบอกว่าไม่เอาทั้งซ้ายและขวา จะเอาอีกแบบก็ได้ ใน 36 คนไม่ได้ดีเลวอะไรไปหมด น่าจะมีบางคนที่สำเหนียกและหยิบยกขึ้นมา ถ้าคนสองคนเราอาจจะหมดหวัง ตนยังเชื่อใจใน กมธ.ยกร่างฯ หลายคน ส่วนการแก้ไขรัฐธรรมนูญฉบับชั่วคราว จากนี้จะเริ่มยกร่างฉบับแก้ไขก่อนจะเสนอกลับเข้ามาให้ ครม.พิจารณาอีกครั้ง คงไปคิดมา 3-4 แบบ,ขณะที่ พล.อ.ประยุทธ์ จันทร์โอชา นายกฯ และหัวหน้า คสช.ให้สัมภาษณ์ว่า ครม.กังวลว่ากระบวนการปฏิรูปและการปรองดองที่ระบุไว้ในรัฐธรรมนูญว่าจะมีมาตรการชัดเจนอะไรนำไปสู่การปฏิบัติได้ หากใช้รัฐธรรมนูญฉบับนี้เลือกตั้ง จะมีหลักรับประกันใดสานต่อความมั่นคง ความปรองดองและการเดินหน้ายุทธศาสตร์ประเทศ และจะไม่เกิดความขัดแย้งขึ้นมาอีก เมื่อทุกคนมุ่งหวังเพียงว่าถ้าเราจะเดินหน้าไปสู่ประชาธิปไตยได้ก็ต้องเลือกตั้ง ตนไม่เถียง นักการเมืองก็มองอีกมุมว่า ทำอย่างไรที่จะไม่มีการปฏิวัติขึ้นอีก ต้องไปปฏิรูปทหารก่อน เพราะทหารเป็นผู้ปฏิวัติ ถามว่าการปฏิวัติทุกครั้งไม่ได้บอกว่าถูกต้อง แต่มีสาเหตุ ประเทศไทยแก้แบบนี้มาโดยตลอด ทุกคนจึงต้องทำตามหน้าที่ มีธรรมาภิบาล มีคุณธรรม จริยธรรม ไม่ทับซ้อนข้าราชการ เดินหน้าประเทศไปตามขั้นตอน รัฐบาลหน้าต้องไปทำต่อ ไม่ใช่ทุกอย่างจะเอาแค่วันนี้ รัฐธรรมนูญก็ทะเลาะกันพออยู่แล้ว,พล.อ.ประยุทธ์กล่าวว่า เข้าใจว่าทุกคนมีความตั้งใจดี แต่ต้องเห็นใจตนบ้าง เพราะทำมาถึงขนาดนี้แล้ว หรือใครอยากจะให้กลับไปเหมือนเดิม ถ้าไม่อยากก็ต้องช่วยกันหามาตรการที่เหมาะสมในการร่างรัฐธรรมนูญฉบับนี้ ทำอย่างไรจะไม่ให้กลับไปสู่การปฏิวัติอีก ไม่ใช่ไปลดอำนาจใคร ทั้งหมดก็ต้องเขียนไว้เพื่อจะส่งให้รัฐบาลใหม่ทำตามที่เขียน ไม่ใช่ไปคิดใหม่ ต้องคำนึงว่าถ้าเกิดเหตุการณ์ขึ้นมาอีก ใครจะเป็นคนแก้ ถ้ามุ่งประเด็นว่าต้องทำให้ทหารอ่อนแอ ทหารเล็กลงจะได้ไม่มีการปฏิวัติมันใช่หรือไม่ ถามว่าสิ่งที่ทำมาวันนี้มีอะไรผิดบ้าง ถ้ามันจะผิดก็คือ ไม่ตรงตามความต้องการของคนบางพวก เพราะมีทั้งคนได้คนเสีย แต่ต้องเอาคนส่วนใหญ่ว่าได้อะไร ทั้งนี้ตนกังวลว่าจะกลับไปแบบเก่าก่อนวันที่ 22 พ.ค.57 ถ้าต้องการประชาธิปไตยแบบนั้นก็เอา จะเลือกตั้งแล้วจะไม่มีการปฏิวัติอีก หรือเลือกตั้งแล้วจะไม่มีคนใช้อำนาจที่ผิดธรรมาภิบาลอีก บ้านเมืองสับสนวุ่นวาย แล้วรับประกันได้หรือไม่ จะไม่เกิดขึ้นมาอีก ถ้าเห็นว่าสิ่งที่ตนทำเป็นประโยชน์ก็ต้องไปคิดช่วยตน,เมื่อถามว่า ถ้าเกิดอุบัติเหตุรัฐบาลเตรียมแผนสำรองอย่างไร นายกฯ ตอบว่า ไม่มี ไม่เคยพูดถึงแผนสำรอง แต่พูดว่ารัฐธรรมนูญชั่วคราวเขียนไว้อย่างไร ถ้าไม่ผ่าน สปช.หรือผ่าน หากต้องทำประชามติต้องไปแก้รัฐธรรมนูญชั่วคราว จบแค่นี้ จะไปใช้ฉบับ 40,50,57 หรือ 59 ขัดแย้งกันต่อ ก็ตามใจ ทุกคนในประเทศต้องกำหนดชะตากรรมของตัวเอง ถ้าไม่ต้องการก็จบ ทุกอย่างอยู่ที่ใจของทุกคน ตนก็เสนอตัวมาทำให้อย่างนี้ แล้วยังมีปัญหาอยู่มากพอสมควร หลายกลุ่มพยายามที่จะกลับมาที่เดิม ไม่ได้รังเกียจการเมือง แต่นักการเมืองไม่ดีก็มีเยอะ เมื่อถามว่า นายกฯคิดแผนไว้แล้วหรือยัง พล.อ.ประยุทธ์ตอบว่า คิดหมดแล้ว แต่จะได้ตรงความคิดหรือไม่ไม่รู้ แต่ถ้าบอกความคิดไปแล้ววันหน้าทำไม่ได้ก็จะบอกว่าเสียของ เมื่อคิดแล้วจึงต้องเดินเป็นขั้น เพื่อแก้ปัญหาให้ได้ ประเทศชาติก็เหมือนกัน มีการเตรียมมาตรการลดความเสี่ยงไว้ เช่น เศรษฐกิจ สังคม จิตวิทยา ถ้าเกิดสถานการณ์ต่างๆ จะทำอย่างไร เขาเคยเตรียมเคยคิดสิ่งเหล่านี้กันไว้หรือไม่,อีกด้าน เมื่อเวลา 14.45 น. ที่รัฐสภา คณะกรรมาธิการ (กมธ.) ปฏิรูปการเมือง และคณะ กมธ.ปฏิรูปกฎหมายและกระบวนการยุติธรรม สภาปฏิรูปแห่งชาติ (สปช.) ร่วมยื่นข้อเสนอคำขอแก้ไขร่างรัฐธรรมนูญต่อ กมธ.ยกร่างฯ แล้ว นายสมบัติ ธำรงค์ธัญวงศ์ ประธาน กมธ.ปฏิรูปการเมือง แถลงว่า ได้เสนอแก้ไขทั้งฉบับให้เหลือ 100 กว่ามาตรา ส่วนในรายละเอียดให้ออกเป็นกฎหมายประกอบรัฐธรรมนูญแทน โดยเรื่องระบบเลือกตั้งให้จัดการเลือกตั้งแบบสัดส่วนคู่ขนาน คือกำหนดให้รัฐสภา มี ส.ส. 500 คน แบ่งเป็น ส.ส.เขต 400 คนและแบบบัญชีรายชื่ออีก 100 คนเหมือนปี 50 โดยให้ยกเลิกระบบโอเพ่นลิสต์ ส่วน ส.ว.ให้มาจากการเลือกตั้งจังหวัดละ 2 คน รวม 154 คน ขณะที่นายกรัฐมนตรี ต้องมาจาก ส.ส.เท่านั้น ให้ตัดทิ้ง มาตรา 181-182 เพราะเกรงว่าฝ่ายการเมืองจะเสนอกฎหมายอันตราย ส่วนสภาขับเคลื่อนการปฏิรูปประเทศก็เสนอให้คนที่เข้ามาทำหน้าที่ ต้องมีที่มาอย่างเปิดกว้าง,รัฐธรรมนูญควรเขียนให้มีสาระสำคัญ กระชับ ตามหลักสากล เราต้องการให้รัฐธรรมนูญฉบับนี้ใช้ไปในอนาคตอีกร้อยปี ไม่ใช่ใช้แค่ไม่กี่ปีก็ถูกฉีกอีก ซึ่ง กมธ.ยกร่างฯ จะนำข้อเสนอไปปรับแก้หรือไม่ เราไม่มีอำนาจในการตัดสิน เขาจะเอาไปใช้หรือไม่ใช้ก็แล้วแต่ แม้แต่ คสช.เองยังบอกว่าไม่มีอำนาจในการแก้ไขอะไรในรัฐธรรมนูญ ส่วนจะส่งผลการโหวตร่างรัฐธรรมนูญใน สปช.หรือไม่นั้น เป็นเรื่องของบุคคล เป็นเอกสิทธิ์ความอิสระสมาชิกแต่ละคน นายสมบัติกล่าว,นายสมบัติกล่าวต่อว่า ขณะที่กลไกการตรวจสอบ ได้ให้ ส.ส.ลงชื่อจำนวน 1 ใน 10 ของจำนวน ส.ส.ทั้งหมดยื่นต่อประธานวุฒิสภา เพื่อส่งเรื่องให้คณะกรรมการไต่สวนอิสระที่เป็นตัวแทนจากองค์กรอิสระต่างๆจำนวน 7 คน ทำหน้าที่ไต่สวนความผิด หากพบว่ามีมูลการทุจริตเป็นคดีอาญา ให้ส่งไปยังศาลฎีกาแผนกคดีอาญาของผู้ดำรงตำแหน่งทางการเมืองเป็นผู้ตัดสิน หากเป็นการชี้มูลเรื่องการถอดถอน ให้คณะกรรมการไต่สวนส่งเรื่องไปยังที่ประชุมใหญ่ศาลฎีกา เพื่อดำเนินการถอดถอนโดยใช้เสียงเกินกึ่งหนึ่ง เพราะหากให้เสียง ส.ว. 3 ใน 5 ถอดถอน ก็มักจะถอดถอนไม่สำเร็จเช่นอดีตที่ผ่านมา,ด้านนายเสรี สุวรรณภานนท์ ประธาน กมธ. ปฏิรูปกฎหมายและกระบวนการยุติธรรม สปช. แถลงว่า การเสนอขอแก้ไขครั้งนี้ เป็นการรื้อรัฐธรรมนูญทั้งฉบับก็ว่าได้ ควรจัดตามลำดับความสำคัญแบบสากล ให้หมวดพระมหากษัตริย์ออกจากประชาชน และหมวดพระมหากษัตริย์ต้องมาก่อน จึงเสนอโครงสร้างรัฐธรรมนูญใหม่ คือ ตัดภาคออกไป และจัดเป็นหมวดๆ ดังนี้ หมวด 1 ทั่วไป หมวด 2 พระมหากษัตริย์ หมวด 3 ประชาชนชาวไทย หมวด 4 ฝ่ายนิติบัญญัติ หมวด 5 ฝ่ายบริหาร หมวด 6 ฝ่ายตุลาการ หมวด 7 องค์กรตามรัฐธรรมนูญและการตรวจสอบการใช้อำนาจรัฐ หมวด 8 ความมั่นคงของประเทศ หมวด 9 การพัฒนาประเทศ หมวด 10 การแก้ไขเพิ่มเติมรัฐธรรมนูญ และบทเฉพาะกาล,นายเสรีกล่าวต่อว่า หลังจากที่ยกร่างรัฐธรรมนูญเสร็จแล้ว จะต้องทำบัญชีของกฎหมายประกอบรัฐธรรมนูญด้วย รวมทั้งกฎหมายที่ กมธ.แต่ละคณะต้องทำให้แล้วเสร็จ มีกี่ฉบับ แล้วให้ สปช.เร่งรัดทำกฎหมายประกอบรัฐธรรมนูญที่จำเป็นภายใน 6 เดือน แต่ไม่เกิน 1 ปี สำหรับการตรา พ.ร.บ.และกฎหมายประกอบรัฐธรรมนูญ มีประเด็นสำคัญคือ เมื่อกฎหมายผ่านสภาฯไปแล้ว ต้องมีการลงพระปรมาภิไธย แต่ที่ผ่านมาเมื่อไม่มีการพระราชทานกลับคืนมา กฎหมายจะถูกตีกลับมายังสภาฯ และประกาศใช้ได้ แต่แนวทางที่เสนอคำขอแก้ไขคือ เมื่อไม่มีพระราชทานกฎหมายกลับมายังสภาฯ ก็ให้กฎหมายตกไป เพื่อเป็นการแก้ปัญหาที่มีเหตุสำคัญ เช่น ฝืนต่อเจตนารมณ์ของประชาชนให้มีโอกาสไม่ผ่านได้,นายนิรันดร์ พันทรกิจ เลขานุการอนุ กมธ.ร่วมจัดทำประเด็นการแก้ไขรัฐธรรมนูญ กล่าวว่า ยังมีการเสนอให้เปลี่ยนแปลงคำ เช่น พลเมือง มาเป็นคำว่า ประชาชน ทั้งหมด ทั้งนี้ ญัตติขอแก้ไขร่างรัฐธรรมนูญของ 2 กมธ. มีสมาชิก สปช.และประธาน กมธ.ปฏิรูปฯ รวมลงชื่อรวม 34 คน ถือรวมเป็น 1 ญัตติ มีประเด็นข้อแก้ไขทั้งสิ้น 129 ประเด็น รวมเป็นเอกสารจำนวน 123 หน้า,ขณะที่นายดิเรก ถึงฝั่ง รองประธาน กมธ.ปฏิรูปการเมือง คนที่ 1 ให้สัมภาษณ์เพิ่มเติมว่า ล่าสุดเราเห็นร่วมกันว่า ให้นายกรัฐมนตรีต้องมาจาก ส.ส.อย่างเดียวเท่านั้น โดยจะไม่มีการเขียนเปิดช่องไว้ในบทเฉพาะกาล ตามที่เคยระบุว่าในกรณีเกิดวิกฤติให้มีบุคคลภายนอกเข้ามาเป็นนายกฯได้ โดยมีเสียงสมาชิกรัฐสภา 2 ใน 3 รับรอง เนื่องจากการกำหนดให้ปลัดกระทรวงรักษาการรัฐมนตรีและให้เลือกปลัดกระทรวงใดกระทรวงหนึ่งขึ้นมาเป็นรักษาการนายกฯก็จะสามารถอุดช่องโหว่ในยามบ้านเมืองเกิดวิกฤติได้อยู่แล้ว,นายนิรันดร์ พันทรกิจ เลขานุการอนุ กมธ.ร่วมจัดทำประเด็นการแก้ไขรัฐธรรมนูญ กล่าวว่า เหตุผลการที่ประชุมไม่เอานายกฯคนนอกคือมองว่า มีกระแสต่อต้านมาจากทั้งนักการเมือง นักวิชาการ หรือประชาชนทั่วไป แต่ประเด็นสำคัญที่คุยกันคือปมนายกฯคนนอกอาจเปิดช่องให้นายทุนใหญ่กับกลุ่มอิทธิพลใช้เป็นเส้นทางเข้าสู่อำนาจได้จากการล็อบบี้พรรคเล็กพรรคน้อย เราฟังความเห็นจากนักการเมือง นักวิชาการ ประชาชน ส่วนใหญ่เขาไม่เอาเลย หลายกลุ่มแล้วไม่เอาสักคน แล้ว 2 กมธ.จะไปดันทุรังเอาไว้ได้อย่างไร เคยพูดกันที่พัทยาว่านายกฯคนนอกจะเป็นบันไดหนีไฟ แต่พอกลับมาย้อนดูภาพรวมแล้ว ไม่มีใครเอา,ผู้สื่อข่าวรายงานว่า คำขอแก้ไขร่างรัฐธรรมนูญของ ครม.ลงนามโดย พล.อ.ประยุทธ์ จันทร์โอชา นายกฯและหัวหน้า คสช. มีเจ้าหน้าที่ของทำเนียบรัฐบาล ซึ่งได้รับมอบหมายนำเอกสารมายื่นต่อฝ่ายเลขานุการ กมธ.ยกร่างฯ ก่อนเวลา 16.30 น. เพียงเล็กน้อย เป็นช่วงที่นายบวรศักดิ์ อุวรรณโณ ประธาน กมธ.ยกร่างฯพร้อมนางกาญจนารัตน์ ลีวิโรจน์ เลขานุการ กมธ.ยกร่างฯ เข้ามาตรวจความเรียบร้อยพอดี นายบวรศักดิ์ได้กล่าวกับเจ้าหน้าที่ทำเนียบรัฐบาลว่า ดีนะที่ ครม.ยังส่งมาทันเวลา,เมื่อเวลา 10.00 น. ที่รัฐสภา มีการประชุมสภาปฏิรูปแห่งชาติ (สปช.) มีนายเทียนฉาย กีระนันทน์ ประธาน สปช.เป็นประธานการประชุม โดยนายเทียนฉายขอความร่วมมือให้สมาชิก สปช.ทุกคนไปรับฟังการบรรยาย เรื่อง ถอดบทเรียนการคลี่คลายวิกฤตการณ์ทางการเมืองสู่การปฏิรูปประเทศในระบอบประชาธิปไตย กรณีศึกษาการร่างรัฐธรรมนูญของต่างประเทศ ในส่วนของประเทศฝรั่งเศส ที่ห้องวิเทศสัมพันธ์ กระทรวงการต่างประเทศ ในวันที่ 26 พ.ค. การประชุม สปช.ในวันที่ 26 พ.ค.จะปิดประชุมเวลา 12.00 น. เพื่อให้สมาชิกทุกคนไปร่วมฟังบรรยาย,จากนั้นนายบวรศักดิ์ อุวรรณโณ รองประธาน สปช.คนที่ 1 ในฐานะประธานคณะกรรมาธิการยกร่างรัฐธรรมนูญ กล่าวว่า หลังจากที่ กมธ.ยกร่างฯได้รับคำขอแก้ไขเพิ่มเติมจากคณะรัฐมนตรี (ครม.) คณะรักษาความสงบแห่งชาติ (คสช.) สปช. และส่วนอื่นๆแล้ว กมธ.ยกร่างฯจะเชิญตัวแทนกลุ่มต่างๆ กลุ่มละ 5 คนมาชี้แจง ระหว่างวันที่ 2-5 มิ.ย.ให้เวลาชี้แจงกลุ่มละ 3 ชั่วโมง เรียงลำดับตามเวลาที่มายื่น กลุ่มใดยื่นก่อนได้ชี้แจงก่อน,ด้านนายคำนูณ สิทธิสมาน โฆษก กมธ.ยกร่างรัฐธรรมนูญ กล่าวว่า วันที่ 26 พ.ค.58 กมธ.ยกร่างฯจะหารือว่าจะเชิญใคร กลุ่มใดมาชี้แจงคำขอแปรญัตติ กมธ.ยกร่างฯควรต้องพิจารณาให้แล้วเสร็จภายใน 60 วัน เพราะรัฐธรรมนูญกำหนดไว้ ตั้งแต่วันที่ 2 มิ.ย.เป็นต้นไป ไม่มีวันหยุดราชการ และจะไปที่สวนสนประดิพัทธ์ จ.ประจวบคีรีขันธ์วันที่ 22 มิ.ย.-3 ก.ค. เพื่อประชุมต่อเนื่องเป็นรายมาตราและจะแถลงผลต่อสาธารณะทุกวัน ถ้าประเด็นใด มาตราใดมีผู้ยื่นขอแก้ไขมากมีน้ำหนักต้องพิจารณาแน่นอนที่สุด เช่น มาตรา 181-182 ที่ ครม.และ กมธ.ปฏิรูปการเมือง สปช. นายอภิสิทธิ์ เวชชาชีวะ หัวหน้าพรรคประชาธิปัตย์ เสนอให้ตัดทิ้ง กมธ.ยกร่างฯมีประเด็นนี้อยู่ในใจ รวมถึงอำนาจคณะกรรมการปรองดองในการเสนอพระราชกฤษฎีกาอภัยโทษ เป็นไปได้สูงที่จะปรับปรุงให้ชัดเจนขึ้น หรือตัดทิ้งบางมาตรา เพื่อไม่ให้หวาดระแวง,นายวันชัย สอนศิริ สปช. กล่าวถึงการทำประชามติร่างรัฐธรรมนูญว่า ยังมีความสุ่มเสี่ยงเกินไป เพราะเปิดโอกาสให้เกิดการเคลื่อนไหวทางการเมือง เนื่องจากการประชามติต้องเปิดกว้างกับทุกกลุ่ม เหมือนกับกวนน้ำที่นิ่งอยู่ให้ขุ่น ดังนั้นเห็นว่ายังไม่ควรประชามติในระยะนี้ ควรสร้างความสงบเรียบร้อยให้ดีก่อน ไม่ใช่เฉพาะส่วนบน แต่รวมถึงส่วนล่างด้วย นอกจากนั้น หากจัดการประชามติช่วงนี้จะเป็นการประชามติโดยฝ่ายเดียว ขณะที่ฝ่ายที่ไม่เห็นด้วยกับ คสช. โดยเฉพาะกลุ่มอำนาจเก่าจะถือโอกาสนั้นเคลื่อนไหวทางการเมือง ปลุกมวลชนคว่ำรัฐธรรมนูญได้ กรณีที่ พ.ต.ท.ทักษิณ ชินวัตร อดีตนายกฯ ออกมาให้สัมภาษณ์สื่อมวลชนต่างประเทศ นัยสำคัญคือให้มวลชนเห็นว่าเขายังอยู่ไม่ได้เงียบหายไป ไม่รู้สึกว้าเหว่ ยังมีแกนนำอยู่ และโจมตีกระบวรการยุติธรรมของไทย สถาบัน และองคมนตรี ลักษณะนี้คือการสะสมกำลังรอคอยโอกาส ถ้า คสช.อ่อนแรง ไม่สามารถคุมอำนาจได้ทั้งหมด เขาก็พร้อมจะลุกขึ้นมาเคลื่อนมวลชน รวมถึงกลุ่มการเมืองของเขาออกมาแน่นอน ดังนั้น คสช.ต้องขยันทำงานยิ่งขึ้น หากไม่สามารถแก้ปัญหาเศรษฐกิจ และปากท้องประชาชนได้ จะเป็นเหตุของการปลุกประชาชนออกมาเคลื่อนไหวทางการเมือง เพราะ คสช.ยิ่งอยู่นานอำนาจยิ่งเสื่อมอยู่แล้ว ฉะนั้นระยะเวลาที่อยู่ในอำนาจต้องเร่งขยับมากกว่านี้,เมื่อเวลา 14.00 น. ที่รัฐสภา นายเทียนฉาย กีระนันทน์ ประธานสภาปฏิรูปแห่งชาติ (สปช.) กล่าวถึงกรณีรัฐบาลจะแก้ไขรัฐธรรมนูญชั่วคราวปี 2557 ขยายเวลาให้คณะ กมธ.ยกร่างฯทบทวนแก้ไขร่างรัฐธรรมนูญจาก 60 วัน เป็น 90 วัน ว่า หากเป็นเช่นนั้นจริง การลงมติของ สปช.ว่าเห็นชอบหรือไม่เห็นชอบร่างรัฐธรรมนูญในวันที่ 6 ส.ค.ต้องเลื่อนออกไป 1 เดือน สำหรับกระแสข่าวที่ สปช.จะคว่ำร่างรัฐธรรมนูญนั้น ยังไม่เห็นร่างสุดท้าย จึงเร็วเกินไปที่จะบอกว่าจะคว่ำ ถ้า กมธ.ยกร่างฯปรับแก้ให้ตามข้อเสนอทั้งหมดจะคว่ำอย่างนั้นหรือ ขอให้ถึงเวลาแล้วมาพูดกัน ส่วนที่ สปช.บางส่วนอยากให้อภิปรายร่างรัฐธรรมนูญก่อนจะลงมติ ยังไม่ตัดสินใจ ยังมีเวลาคิดอีกมาก ทั้งนี้ ข้อเสนอให้ตัดหมวดการปฏิรูปในรัฐธรรมนูญให้สั้นลง จะไม่กระทบต่อการปฏิรูปของ สปช. เพราะ สปช.มีหน้าที่แค่ทำแผนปฏิรูป ไม่ใช่ทำการปฏิรูป,ก่อนหน้านี้ เมื่อเวลา 08.30 น. ที่บริเวณห้องโถงชั้น 1 อาคารรัฐสภา 1 ซึ่งมีการเตรียมจัดงานโครงการรัฐสภาพร้อมใจบริจาคโลหิตเพื่อเฉลิมพระเกียรติ 60 พรรษา สมเด็จพระเทพรัตนราชสุดาฯ สยามบรมราชกุมารี ปรากฏได้เกิดเหตุโกลาหลเมื่อเจ้าหน้าที่ได้พบงูเขียวทางมะพร้าว ขนาดยาวเกือบ 2 เมตร โผล่มาใต้โต๊ะกลางห้องโถงบริเวณจัดงาน ซึ่งเป็นโต๊ะวางอุปกรณ์เพื่อรับบริจาคโลหิต ทำให้เจ้าหน้าที่มาเตรียมงานต่างตระหนกตกใจ แต่เจ้าหน้าที่ได้จับงูดังกล่าวไปปล่อยแล้ว ทั้งนี้ งูทางมะพร้าวมักอาศัยอยู่ตามต้นมะพร้าว แต่ไม่มีพิษ โดยเจ้าหน้าที่คาดว่างูตัวดังกล่าวน่าจะติดมากับสัมภาระที่เจ้าหน้าที่นำมาเตรียมจัดงานเมื่อวันที่ 22 พ.ค.,ที่กระทรวงมหาดไทย พล.อ.อนุพงษ์ เผ่าจินดา รมว.มหาดไทย กล่าวถึงความเคลื่อนไหวทางการเมืองหลังร่างรัฐธรรมนูญเสร็จแล้ว จะมีการชุมนุมของกลุ่มนักศึกษาเหมือนวันครบรอบ 1 ปี รัฐประหารหรือไม่ว่า ยืนยันว่าต้องดำเนินไปตามโรดแม็ปของ คสช.ความเห็นต่างอาจมีอยู่ แต่ไม่ควรทำให้เป็นประเด็นขึ้นมา ประเทศชาติต้องการความสงบ ส่วนการทำประชามติอยู่ที่การแก้รัฐธรรมนูญฉบับชั่วคราว 2557 เมื่อถามต่อว่ามีข้อเสนอให้ยกเลิก มาตรา 44 ในช่วงที่มีการทำประชามติ พล.อ.อนุพงษ์ตอบว่า ที่ผ่านมาขึ้นอยู่กับการแก้รัฐธรรมนูญ รัฐบาลและ คสช.ใช้ในการบริหารงานเท่านั้น,นพ.นิรันดร์ พิทักษ์วัชระ กรรมการสิทธิมนุษยชนแห่งชาติ (กสม.)ในฐานะประธานคณะอนุกรรมการด้านสิทธิพลเมืองและสิทธิทางการเมืองกล่าวถึงกรณีหลายฝ่ายวิพากษ์วิจารณ์รัฐบาลควรผ่อนปรนมาตรการควบคุม ในช่วงการทำประชามติร่างรัฐธรรมนูญฉบับใหม่ ว่าต้องเป็นอย่างนั้นอยู่แล้ว หากไม่มีกระบวนการเหล่านี้การทำประชามติจะไม่เป็นที่ยอมรับ จะเกิดขึ้นในสังคมที่เงียบไม่ได้ ต้องให้ประชาชนที่เห็นด้วยและไม่เห็นด้วยแสดงความคิดเห็น อยู่ดีๆจะให้ประชาชนไปลงประชามติเลยก็ไม่ได้ ส่วนจะผ่อนคลายอย่างไรแค่ไหนขึ้นอยู่กับรัฐบาล,ที่พรรคประชาธิปัตย์ นายไชยวัฒน์ ไตรยสุนันท์ อดีต ส.ส.และคณะทำงานฝ่ายกฎหมายพรรคประชาธิปัตย์ กล่าวว่า ได้รับมอบหมายจากนายอภิสิทธิ์ เวชชาชีวะ หัวหน้าพรรคประชาธิปัตย์ให้เข้าร่วมเสวนาวิชาการเรื่อง การสร้างความปรองดองที่จัดโดยสถาบันพระปกเกล้าในวันที่ 27 พ.ค. ยังยืนยันตามหลักการและข้อท้วงติงของพรรค ที่เป็นห่วงอำนาจของคณะกรรมการปรองดองแห่งชาติ ที่บัญญัติไว้ในร่างแรกของรัฐธรรมนูญที่กำลังยกร่าง แม้ว่า กมธ.ยกร่างฯจะยอมแก้ไขตัดมาตรา 181-182 อำนาจของนายกรัฐมนตรีไปแล้ว แต่ยังมีมาตราอื่นที่เปิดช่องให้มีการออกกฎหมายนิรโทษกรรมผู้ทำผิด และเชื่อว่าจะเป็นต้นเหตุแห่งความขัดแย้งรอบใหม่ หากมีการทำลายหลักนิติรัฐ นิติธรรมเหล่านี้,นายนิพิฏฐ์ อินทรสมบัติ รองหัวหน้าพรรคประชาธิปัตย์กล่าวถึงกรณี ครม.เสนอให้แก้ไขร่างรัฐธรรมนูญมากถึง 120 ประเด็น เช่นเดียวกับ 2 กมธ.ปฏิรูปฯ ของ สปช.ที่ขอให้แก้ไข 129 ประเด็นว่า คงมีเจตนาเสนอปรับแก้ต่างกัน โดย ครม.ขอแก้ไข 120 ประเด็น เพราะอาจมองเห็นปัญหาที่ถูกซ่อนปมว่าอาจเกิดปัญหาในอนาคต เช่น 1. ที่มา ส.ว.จากการสรรหา 2. อำนาจถอดถอนของ ส.ว. 3. ระบบเลือกตั้งหรือที่มา ส.ส. 4. อำนาจของคณะกรรมการปรองดอง 5. องค์กรใหม่ตามรัฐธรรมนูญ 6. อำนาจ ครม.กรณีขอมติไว้วางใจตัวเองได้ ต่างจากที่ กมธ.ปฏิรูปฯ บางชุดที่เสนอขอแก้ไข โดยเฉพาะการขอแก้ไขเพื่อรื้อโครงสร้างของร่างรัฐธรรมนูญ มองว่าเป็นการยื้อเวลาเพื่ออยู่ในอำนาจมากกว่า แม่น้ำบางสายอาจจะโอดครวญว่าระยะเวลาในการพิจารณาปรับแก้เพิ่มเติมอาจขยายออกไปอีกโดยไม่ทราบกำหนดว่าอีกกี่เดือน ตนมองว่าเจตนาการเสนอปรับแก้ต่างกัน,เมื่อเวลา 10.00 น. ที่ตึกไทยคู่ฟ้า ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช.หารือข้อราชการกับนายโจเซเอีย โวเรเก ไบนีมารามา นายกรัฐมนตรีสาธารณรัฐฟิจิ ในโอกาสเดินทางเยือนประเทศไทยเพื่อเจรจาการทำงาน (Working visit) โดย พล.อ.ประยุทธ์ กล่าวถึงการหารือว่า ฟิจิมีความสัมพันธ์ฉันมิตรกันมากว่า 43 ปี ได้หารือทั้งด้านการเมือง ความมั่นคง การค้า การลงทุน และจัดทำความตกลงระหว่างกัน ตนได้แจ้งให้นายกฯฟิจิทราบด้วยว่า ในปี 2560-2561 หวังอย่างยิ่งว่าจะได้รับความสนับสนุนจากฟิจิด้วยดีในการที่ไทยสมัครรับเลือกตั้งเป็นสมาชิกคณะมนตรีความมั่นคงแห่งสหประชาชาติไม่ถาวร นอกจากนี้ยังหารือถึงการแลกเสียงระหว่างกันในเวทีต่างๆ ได้แก่ การสมัครตำแหน่งผู้พิพากษาศาลกฎหมายระหว่างประเทศของไทย สมาชิกคณะมนตรีสิทธิมนุษยชนแห่งสหประชาชาติ และประธานสมัชชาสหประชาชาติของฟิจิ,นางกอบกาญจน์ วัฒนวรางกูร รมว.การท่องเที่ยวและกีฬา กล่าวถึงการแต่งตั้งข้าราชการระดับสูงแทนผู้ที่ถูกระงับการปฏิบัติราชการในตำแหน่งเดิมตามคำสั่งหัวหน้า คสช.ที่ 16/2558 ซึ่งประกอบไปด้วยปลัดกระทรวงฯและอธิบดี 3 กรมว่าในการประชุม ครม.สัปดาห์นี้ กระทรวงการท่องเที่ยวและกีฬาจะยังไม่มีการเสนอรายชื่อแต่งตั้งข้าราชการระดับสูง ให้ผู้ที่รักษาราชการในตำแหน่งนั้นๆทำงานแทนไปก่อน ทั้งนี้จะมีการพิจารณาแต่งตั้งผู้ที่เหมาะสมในตำแหน่งอีกครั้ง คาดว่าจะสามารถนำเสนอเข้าที่ประชุม ครม.สัปดาห์หน้า ซึ่งการแต่งตั้งบุคคลขึ้นมารับตำแหน่งแทนนั้น คงไม่สามารถรอผลการสอบสวนได้ เนื่องจากคาดว่าจะใช้เวลาในการสอบสวนอีกพอสมควร,ผู้สื่อข่าวรายงาน ส่วนการแต่งตั้งปลัดกระทรวงทรัพยากรธรรมชาติฯ (ทส.) หลัง ครม.สั่งย้ายนางมิ่งขวัญ วิชยารังสฤษดิ์ ปลัด ทส.พ้นจากตำแหน่งเมื่อวันที่ 19 พ.ค.ที่ผ่านมา มีรายงานว่า พล.อ.ดาว์พงษ์ รัตนสุวรรณ รมว.ทรัพยากรฯ ได้เสนอชื่อนายเกษมสันต์ จิณณวาโส เลขาธิการสำนักงานนโยบายแผนทรัพยากรธรรมชาติและสิ่งแวดล้อม (สผ.) ขึ้นเป็นปลัด ทส.คนใหม่ต่อ พล.อ.ประวิตร วงษ์สุวรรณ รองนายกฯที่กำกับดูแล ทส.เพื่อนำเสนอต่อที่ประชุม ครม.วันที่ 26 พ.ค. ทั้งนี้ นายเกษมสันต์เป็นเพื่อนร่วมรุ่นวิทยาลัยป้องกันราชอาณาจักร (วปอ.) กับ พล.อ.ดาว์พงษ์ ท่ามกลางข่าวว่า พล.อ.ประวิตร ต้องการผลักดันนายจตุพร บุรุษพัฒน์ อธิบดีกรมทรัพยากรน้ำ ขึ้นเป็นปลัด ทส.คนใหม่เช่นกัน เพราะทำงานใกล้ชิดกับ พล.อ.ประยุทธ์ นายกฯและรัฐบาลจะชูเรื่องการบริหารจัดการน้ำเป็นประเด็นใหญ่ในปี 2559
กรณีร่างรัฐธรรมนูญของคณะกรรมาธิการยกร่างรัฐธรรมนูญ ถูกท้วงติงอย่างหนักในหลายประเด็น ล่าสุดฝ่ายที่เกี่ยวข้องได้ส่งข้อเสนอแนะขอแก้ไขเป็นจำนวนมาก โดยคณะรัฐมนตรีส่งข้อเสนอแนะให้ปรับแก้ 100-120 ประเด็น
ข่าวหน้า1,ข่าวการเมือง,ข่าว,ร่างรัฐธรรมนูญ,ยกร่างรัฐธรรมนูญ,เสนอแนะขอแก้ไข,129 ประเด็น,สปช.,ประยุทธ์ จันทร์โอชา,บวรศักดิ์ อุวรรณโณ